WP-atletiekbaas kry R5 000 se borgtog | Netwerk24
Deur Carryn-Ann Nel 20 Januarie 2020 15:52
Allen Barnes verlaat die landdroshof in Kaapstad nadat hy op borgtog van R5 000 vrygelaat is. Foto: Jaco Marais
Borgtog van R5 000 is Maandag in die landdroshof in Kaapstad toegestaan aan Allen Barnes, finansiële beampte van die Westelike Provinsie-atletiekvereniging, wat in hegtenis geneem is op bedrogklagte nadat hy eers verdwyn het.
As deel van sy borgtogvoorwaardes moet hy in die volgende week 'n wagwoord van 'n skootrekenaar aan die polisie gee. Die besonderhede van die rekenaar en wie s'n dit is, is nie in die hof bekend gemaak nie.
Barnes het om 15:00 op 'n aanklag van bedrog in die hof verskyn nadat daar vroeër vertragings was. Sy prokureur, John Riley, het aan die hof gesê hulle het die oggend lank probeer om die kwessie op te los.
Volgens die staat beloop die bedrog sowat R250 000, maar dit kan meer wees.
Barnes is op Vrydag 10 Januarie in Gauteng in hegtenis geneem en het reeds verlede week hier in die hof verskyn.
Barnes moes op 4 Januarie by 'n padwedloop van die Stragglers-atletiekklub by die Strandfontein Pavilion wees. Hy was die hooforganiseerder. Toe hy nie opdaag nie, is hy by die Bothasig-polisiekantoor in Kaapstad as vermis aangemeld.
Ander borgtogvoorwaardes sluit in dat hy sy paspoort moet indien en ook dat hy nie die Wes-Kaap sonder die toestemming van die ondersoekbeampte mag verlaat nie.